projecte-aina/catalan_government_crawling huggingface dataset:
Nota de tall 1a assignació PAU/CFGS: 6,132
Nom del títol: Graduat/ada en Enginyeria de Sistemes TIC per la Universitat Politècnica de Catalunya
Formar professionals capaços de donar resposta a problemes d'enginyeria que integren simultàniament aspectes dels àmbits de l'electrònica, la informàtica i les comunicacions.
Les persones titulades, d'una banda, disposaran d'un ampli ventall de coneixements, atesa la formació generalista en els tres àmbits esmentats, i, d'altra banda, seran clau per atendre un sector emergent de gran impacte com el que se centra en els camps dels electrodomèstics, els automòbils, la maquinària de producció, els ginys electrònics portàtils, els sistemes de control de trànsit o l'equipament mèdic, entre d'altres.
Els formen empreses i institucions que desenvolupen productes o ofereixen serveis en els quals conflueixen, de manera integrada, coneixements de les branques de la informàtica, l'electrònica i les comunicacions:
Amb el creixement de les tecnologies electrònica, informàtica i de comunicacions, i juntament amb el fenomen de la digitalització, estan creixent en volum i valor estratègic els sistemes que integren elements de dues o més de les tecnologies esmentades.
Així mateix, el disseny dels sistemes encastats necessita personal tècnic amb una formació equilibrada i ben integrada en els àmbits esmentats, que conegui amb profunditat les interrelacions entre les tres tecnologies i que sàpiga desplaçar els dissenys d'un àmbit a l'altre amb la finalitat d'optimitzar la solució.
El perfil que es proposa també és clau en la indústria tradicional, on la combinació d'aquestes tecnologies ha esdevingut un factor diferencial de gran valor estratègic des del punt de vista de la competitivitat.
Finalment, és d'esperar un creixement general de la demanda de professionals amb una qualificació tècnica en aquests àmbits, atesa la manca de persones amb una formació adequada que puguin fer front als continus reptes que es plantegen en aquests camps emergents.
Nom del títol: Màster universitari en Nutrició i Salut per la Universitat Oberta de Catalunya
En les últimes dècades s'han produït grans canvis en els patrons alimentaris i les formes de vida en resposta a canvis socials i demogràfics.
Tots aquests canvis en les preferències de consum alimentari i en la nutrició dels ciutadans estan tenint grans repercussions en la salut i l'estat nutricional de les poblacions, sobretot en els països en vies de desenvolupament i en els països en transició.
Si bé s'ha ampliat la disponibilitat i la varietat d'aliments i ha augmentat l'accés als serveis, també cal comptabilitzar hàbits alimentaris inadequats amb una disminució de l'activitat física.
Així doncs, segons l'Organització Mundial de la Salut (OMS), el 40% de les malalties cròniques estan relacionades amb estils de vida poc saludables (resultat del consum d'alcohol i de tabac, de la inactivitat i d'una dieta inadequada) i es preveu que cap al 2020 les malalties cròniques representin gairebé tres quartes parts del total de defuncions.
Tot això comporta una gran demanda de persones amb coneixements nutricionals per integrar-se o formar part d'organitzacions internacionals, administracions d'àmbit nacional, institucions relacionades amb la sanitat (hospitals, clíniques, ambulatoris...) o l'educació, i també en la indústria, per dur a terme una política alimentària encaminada a aconseguir una nutrició no només saludable sinó també desitjable i econòmica.
Nombrosos estudis destaquen els sectors de l'alimentació i les ciències de la salut com un dels àmbits amb més projecció i potencial d'ocupació per als propers anys, ja que ofereix un ampli ventall d'oportunitats que professionals amb la formació adequada hauran de traslladar a la població.
Nota de tall 1a assignació PAU/CFGS: 10,768
Nom del títol: Graduat/ada en Nanociència i Nanotecnologia per la Universitat Autònoma de Barcelona
Mencions: Bionanotecnologia / Física i química de nanosistemes
La nanociència proporciona el coneixement de les propietats i de la manipulació dels materials a escala atòmica, molecular i macromolecular.
La nanotecnologia permet aplicar aquest coneixement, fent èmfasi en la innovació, en un ampli espectre d'àmbits, com la medicina, la biotecnologia, la indústria química, les tecnologies de la informació i la comunicació, l'energia, la fabricació de nanomaterials, etc.
La nanociència i la nanotecnologia constitueixen un dels motors de la nova indústria i de la societat del coneixement, tant des d'un punt de vista econòmic com social.
La recerca en aquests àmbits ha produït avenços importants en diversos sectors que influeixen de manera molt significativa en el desenvolupament tecnològic de la societat i en el benestar de les persones.
Nota de tall 1a assignació PAU/CFGS: 11,608
Nom del títol: Graduat/ada en Ciències Polítiques i de l'Administració per la Universitat de Barcelona
Mencions: Tècniques i procediments / Política comparada / Polítiques públiques
L'estudiantat realitzarà les pràctiques en administracions públiques, el Parlament, ajuntaments, ambaixades o consolats, partits, organitzacions no governamentals o similars, establertes mitjançant convenis.
Nom del títol: Graduat/ada en dret per la Universitat de Barcelona
Mencions: Dret públic / Dret privat / Dret internacional, comparat i comunitari / Dret de l'empresa
Nom del títol: Graduat/ada en Pilot d'Aviació Comercial i Operacions Aèries per la Universitat Rovira i Virgili
Aquesta titulació no està subjecta a directrius pròpies i, per tant, no té atribucions professionals.
Està dissenyada per proporcionar a l'alumnat el conjunt de coneixements, habilitats i competències que li permetin, una vegada superades les proves establertes per l'autoritat competent, exercir la seva activitat professional de manera eficient en l'àmbit de l'aviació comercial i de la gestió aeronàutica.
Així doncs, les persones titulades tindran un ampli ventall de possibilitats laborals, totes vinculades al sector del transport aeri.
Les competències assolides al llarg del grau els permetran desenvolupar funcions diverses, com ara les relacionades amb l'operació de vol, en la seva condició de pilots, les que s'assumeixen en la gestió de les operacions aèries d'una empresa d'aviació, les relacionades amb la docència i la recerca en instrucció i seguretat de vol, i les funcions de formació de tripulacions tècniques.
o Responsable d'operacions de vol i de terra.
o Responsable d'instrucció de tripulacions.
El futur de la professió de pilot d'aviació comercial ve marcat per l'adequació formativa i professional a la ràpida evolució del sector del transport aeri.
Els/Les pilots del futur no han de ser només uns hàbils conductors/es d'un sistema complex, sinó també uns/es eficients gestors/es del gran volum d'informació que arriba a cabina per tal d'optimitzar la presa de decisions.
Per poder fer-ho amb solvència, cal sens dubte, una formació integral en àmbits tan diversos com la medicina, el medi ambient i l'energia, la psicologia, les TIC, la gestió empresarial, els idiomes, o la seguretat aèria.
Aquesta titulació dóna resposta a la demanda del mercat d'un professional amb formació superior.
El mercat laboral, tot i la crisi del sector als darrers anys, preveu unes necessitats mundials de pilots de transport de gairebé 500.000 professionals durant els propers vint anys, 100.000 dels quals correspondran a Europa.
Els/Les pilots que, a part de la llicència obligatòria atorgada per Aviació Civil, aportin un bagatge formatiu universitari estaran millor posicionats per optar a aquests i a d'altres llocs de treball.
Centre d'Estudis Superiors de l'Aviació (CESDA)
Nom del títol: Màster universitari en Gestió del Patrimoni Cultural i Museologia per la Universitat de Barcelona
Les professions de museòleg/museòloga i de gestor/a del patrimoni varen tenir una demanda creixent a Espanya com a conseqüència de l'expansió de quatre camps diferents: museus de caràcter nacional o regional, museus locals, museïtzació d'espais històrics, naturals i artístics (especialment mitjançant centres d'interpretació o la museologia interpretativa), i empreses dedicades a realitzar projectes museològics i museogràfics.
Catalunya va viure especialment una expansió important d'aquest sector com a conseqüència de la proliferació, entre els anys 2000 i 2010, d'un gran nombre d'empreses de producció d'exposicions o de realització de plans directors o projectes museològics.
La gestió del patrimoni ha estat un camp professional que ha gaudit d'un creixement important, com ho han constatat les associacions professionals com l'Associació Professional de Museòlegs d'Espanya (APME) o l'Associació de Museòlegs de Catalunya (AMC), o el mateix International Council of Museums (ICOM) de la UNESCO.
Posteriorment, els efectes de la crisi econòmica han frenat considerablement la demanda d'aquests professionals i l'expansió de les empreses vinculades a aquest sector.
En aquest context, aquests estudis pretenen col·laborar a proporcionar eines i iniciatives innovadores per fer front a la crisi econòmica, especialment lligades al turisme cultural.
Nom del títol: Màster universitari en Educació en Valors i Ciutadania per la Universitat de Barcelona
Proporcionar a l'estudiantat una visió teòrica i pràctica de l'educació en valors i la pràctica de la ciutadania en societats multiculturals.
Aportar a l'estudiantat la formació per fonamentar, dissenyar, aplicar i avaluar projectes d'educació en valors i de ciutadania apropiats en diversos camps d'intervenció: projectes educatius de territori, plans d'entorn, programes per a la inclusió social i l'atenció a la immigració, avaluació de programes audiovisuals i de jocs adreçats a la infància i l'adolescència, elaboració de textos i materials escolars en diferents suports, i programes per a la promoció del civisme, la salut, l'educació ambiental i l'educació en el consum.
En el marc de l'actual crisi global, és especialment rellevant la construcció i la transmissió d'una educació en valors i en ciutadania per millorar la convivència en les societats multiculturals, globals i interconnectades.
D'una banda, aquesta crisi ha posat en dubte valors fonamentals de la ciutadania democràtica i la cohesió social.
De l'altra, la globalització i les xarxes socials plantegen nous reptes per a la configuració de les identitats, de manera que, en l'actualitat, la identitat digital coexisteix amb identitats personals i socials vinculades al territori i a les cultures.
Tant des d'una mirada microscòpica, en què detectem una preocupació generalitzada per la denominada crisi de valors, com des d'una mirada macroscòpica, ens trobem davant d'una problemàtica tan antiga com renovada, que reclama l'atenció de la recerca socioeducativa i l'acció dels professionals de l'educació.
Finalment, cal considerar que la complexitat i la pluralitat progressives de la societat requereixen en aquests moments construir un model social d'integració capaç de fer prevaler la idea d'una cultura pública comuna, basada en la pluralitat com a element bàsic d'un projecte social, polític i cultural atent a les diferències.
En aquest sentit, aquests estudis ofereixen una proposta adequada als reptes que la societat té plantejats en aquests moments, i planteja eines que permeten avançar cap a la responsabilitat social.
Nom del títol: Màster universitari en Desenvolupament i Innovació d'Aliments per la Universitat de Barcelona
Formar professionals capaços d'analitzar tots els processos compresos en les activitats d'R+D+I en la indústria alimentària, integrant aspectes interdisciplinaris que convergiran en el disseny i el desenvolupament de productes alimentaris.
Director/a o tècnic/a al departament de desenvolupament i innovació de qualsevol empresa alimentària.
Atès que el màster aporta una visió multidisciplinària del desenvolupament i la innovació d'aliments, les persones titulades també poden treballar fent d'enllaç entre el departament d'innovació i altres departaments de l'empresa, com els departaments de compres, de producció, de qualitat i seguretat alimentària, i de màrqueting i comunicació.
La indústria agroalimentària espanyola ocupa el quart lloc dins d'Europa, per volum de producció, després d'Alemanya, França i Itàlia, i lleugerament per davant del Regne Unit.
A més, la indústria de productes d'alimentació i begudes és la primera branca industrial a Espanya.
D'altra banda, Catalunya és la zona d'Espanya amb més producció agroalimentària.
Així, d'acord amb les dades de 2010 de l'INE, Catalunya és al capdavant en tots els indicadors dins d'aquest sector industrial, i presenta entre el 21 i el 23% de les xifres espanyoles totals en mà d'obra ocupada, vendes de producte i inversions en actius materials.
D'acord amb dades de l'INE per al conjunt d'Espanya, durant l'any 2010, el sector de l'alimentació, les begudes i el tabac es va trobar en la mitjana dels sectors de la indústria elaboradora quant a la seva aportació a la despesa total dedicada a R+D en l'àmbit espanyol, clarament per sota de sectors com el químic, la construcció aeronàutica i espacial, els vehicles de motor i l'electrònica, però per sobre de sectors com el cautxú i els plàstics, o el tèxtil.
No obstant això, si mirem el percentatge que representa la despesa en innovació en el sector de l'alimentació, les begudes i el tabac en relació amb el seu volum de negoci (intensitat d'innovació), aquest sector presenta un valor del 0,8%, i és un dels sectors industrials amb menys intensitat d'innovació, clarament per sota de la mitjana dels sectors de la indústria elaboradora espanyola (2,6 %), i fins i tot per sota de sectors com el cautxú i els plàstics (1,3%), o el tèxtil (1,2%).
Per tant, és un sector que té un gran potencial de creixement en aquest àmbit.
El nombre de persones contractades per fer R+D+I en el sector de l'alimentació, les begudes i el tabac ha experimentat una evolució positiva des de l'any 2005 fins a l'any 2010, tot i la difícil situació econòmica, la qual cosa sembla indicar que el sector, de moment, segueix apostant per l'R+D+I.
Nom del títol: Màster universitari en Criminologia, Política Criminal i Sociologia juridicopenal per la Universitat de Barcelona
Estudiar l'origen social dels problemes delictius i analitzar el funcionament del sistema penal, de la criminalitat i del tractament de delinqüents.
Analitzar i avaluar les polítiques penals i de seguretat.
Aportar a l'estudiantat una formació integral dels problemes vinculats amb la criminalitat, els processos de criminalització, el control penal i la seguretat ciutadana, tenint present que una intervenció adequada i eficaç en aquest àmbit no pot deslligar-se d'una bona anàlisi social de les seves causes i conseqüències.
Nom del títol: Màster universitari en Ciutadania i Drets Humans: Ètica i Política per la Universitat de Barcelona, Universitat de Girona
Especialitats: Filosofia política / Societat civil i institucions polítiques / Bioètica i ètiques aplicades / Ètica i ciutadania / Ciutadania i els drets humans
El nombre mínim de crèdits que l'estudiantat ha de cursar en una o diverses universitats participants diferents de la seva és del 30% del total de crèdits del títol.
Proporcionar a l'estudiantat una formació específica en filosofia política, subjecte i cultura, ètica i ciutadania, societat civil i institucions polítiques, bioètica i ètiques aplicades, per tal que pugui orientar i prendre decisions en relació amb els drets humans i les polítiques democràtiques.
Departament d'Història de la Filosofia, Estètica i Filosofia de la Cultura
Departament de Filosofia Teorètica i Pràctica
Institucions participants: Consell Superior d'Investigacions Científiques (CSIC)
Nom del títol: Màster universitari en Oceanografia i Gestió del Medi Marí per la Universitat de Barcelona, Universitat Politècnica de Catalunya
El mínim de crèdits que l'estudiantat ha de cursar en una o més universitats participants diferents de la seva és del 30% del total de crèdits del títol.
A Catalunya, les activitats lligades a la costa i al mar tenen un pes econòmic i social molt notable, tal com ho reflecteixen els anuaris de l'Institut d'Estadística de Catalunya.
Una part de l'economia catalana es basa en l'explotació dels recursos i els serveis que ofereixen la costa i el mar.
D'altra banda, la cura del medi marí és una peça clau per respondre a les exigències mediambientals i de qualitat de vida de la societat catalana i dels nombrosos visitants que Catalunya rep anualment.
És un fet que la conscienciació mediambiental ha crescut, atès que en depenen, en bona mesura, el benestar i bona part de l'activitat econòmica de la nostra societat.
Cal remarcar que el Pla de l'energia i el canvi climàtic de Catalunya 2012-2020 es refereix a les ciències i les tecnologies marines en relació amb l'aprofitament de l'energia eòlica marina i oceànicomotriu a Catalunya, el projecte Castor d'emmagatzematge estratègic de gas natural al subsòl marí, les auditories energètiques de la flota pesquera o els increments globals de la temperatura mitjana de l'oceà superficial com a marc que cal tenir en compte en la planificació energètica a llarg termini.
Finalment, a Catalunya, el Pla de recerca i innovació 2010-2013, que és l'instrument mitjançant el qual la Generalitat de Catalunya exerceix la tasca de planificació, foment i coordinació de la recerca i la innovació del país, es refereix, explícitament, a la necessitat de mantenir i de potenciar la recerca marina per respondre als reptes que té plantejats la societat actual.
Nom del títol: Màster universitari en Antropologia i Etnografia per la Universitat de Barcelona
Proporcionar a l'estudiantat els instruments per a l'anàlisi i la interpretació dels fenòmens i les problemàtiques més rellevants de la societat contemporània, com l'atur, les migracions, el consum, els conflictes ètnics, l'exclusió social o els canvis en les relacions familiars.
Formar investigadors i investigadores especialitzats en la recerca antropològica que puguin desenvolupar la seva feina tant en equips disciplinaris com interdisciplinaris.
L'antropologia social i cultural s'ha convertit en una de les ciències socials més ben posicionades per abordar algunes de les problemàtiques centrals del món contemporani.
Fenòmens com les relacions interculturals, els processos d'integració social i ètnica, els canvis en les relacions i els models familiars, la gran exclusió i la desigualtat social en les quals es troba immersa la societat catalana, espanyola i europea, entre altres, necessiten persones expertes ―com les persones titulades en aquest màster― en l'anàlisi de processos culturals, que proporcionin les eines per analitzar, interpretar i aportar sortides a aquests reptes socials.
D'altra banda, aquests àmbits socials, en relació amb el mercat laboral, estan patint les reduccions de finançament públic i privat.
En aquest sentit, aquest màster té el repte de superar aquest factor proporcionant una formació especialitzada que contribueixi al fet que les persones titulades trobin el seu espai en el mercat laboral.
Institucions participants: Institut Català d'Investigació Química
Nom del títol: Màster universitari en Síntesi, Catàlisi i Disseny Molecular per la Universitat Rovira i Virgili
Oferir una formació científica avançada en les noves tècniques de síntesi de productes, en el desenvolupament de catalitzadors, en la gestió de processos químics (respectant el medi ambient) i en el disseny computacional.
Química farmacèutica, agroquímica i sector fitosanitari.
Nom del títol: Màster universitari en Nanociència, Materials i Processos: Tecnologia Química de Frontera per la Universitat Rovira i Virgili
Formar professionals especialitzats en els camps de la nanotecnologia, els materials i l'enginyeria, al voltant de la química (bioquímica, enginyeria química, etc.), amb una orientació cap a la recerca.
Proporcionar a l'estudiantat les competències necessàries per incorporar-se a les línies de recerca de les universitats, la indústria o els serveis, posant un èmfasi especial en la innovació i el desenvolupament i amb una visió emprenedora.
És evident que, en els últims anys, s'han obtingut importants avenços científics en el camp de la nanotecnologia, però encara cal fer esforços considerables per traduir aquests avenços a productes i processos nanotecnològics concrets.
Per tant, es necessitaran especialistes en aquest camp que puguin contribuir al desenvolupament tecnològic que ja està en marxa i que, previsiblement, s'incrementarà en el futur.
Institucions participants: Institut Català d'Arqueologia Clàssica
Nom del títol: Màster universitari en Arqueologia Clàssica per la Universitat Rovira i Virgili, Universitat Autònoma de Barcelona
Proporcionar a l'estudiantat els coneixements corresponents en cultura clàssica i la seva interpretació històrica i una formació experimental àmplia en tècniques d'excavació, registre i anàlisi de les dades obtingudes per fer aportacions a la investigació en arqueologia clàssica i protohistòrica del Mediterrani, així com per reforçar la investigació bàsica i la innovació teòrica i metodològica en programes i projectes nous.
Institut Català d'Arqueologia Clàssica
Nom del títol: Màster universitari en Executiu en Direcció d'Empreses (EMBA) per la Universitat Ramon Llull
Formar professionals capacitats per dissenyar i gestionar eficientment models de negoci i estructures organitzatives que possibilitin la viabilitat econòmica i la sostenibilitat de l'empresa, amb un grau elevat de flexibilitat i amb capacitat d'adaptar-se a entorns canviants.
Aportar a l'estudiantat la formació per assignar recursos, establir objectius i gestionar els diferents grups d'interès de l'empresa per assegurar que la finalitat de generació de valor econòmic i social s'aconsegueixi, complint, així, les expectatives d'accionistes, inversors i propietaris.
Proporcionar a l'estudiantat els coneixements per motivar els equips de treball i per posar-se en contacte amb els clients i els mercats, amb una visió sistèmica de l'organització, considerant la complexitat de l'entorn tant global com local.
Multinacionals i pimes en els sectors següents: industrial, de serveis, tecnologia i telecomunicacions, consultories, gran consum i distribució, i banca.
Llocs de gestió en empreses, més propers a la responsabilitat transversal i de direcció general, la coordinació, el suport i la definició estratègica de mitjà i de llarg abast que a funcions tècniques o específiques del model de negoci, el sector o la indústria.
Aquests directius/directives exerciran funcions que assegurin la viabilitat i la sostenibilitat del model de negoci, i reconeixeran les oportunitats i les amenaces de l'entorn, assignant els recursos de l'empresa de la forma més eficient.
Actualment les empreses han de fer front a nous factors d'índole diversa, com ara els canvis tecnològics, socials, competitius, mediambientals o els relacionats amb el sistema normatiu, que influeixen radicalment en els entorns i obliguen les empreses a adaptar-se a les noves realitats, caracteritzades, a més, per un consumidor cada cop més informat, més exigent i més interconnectat.
A banda d'aquests canvis accelerats, cal afegir-hi el debat entre l'àmbit local i el global, o la cada cop més demandada reflexió ètica per part dels mercats.
En aquest marc, l'èxit empresarial exigeix una orientació als mercats que potenciï el coneixement del consumidor i de la seva realitat canviant, i que promogui un plantejament estratègic que permeti adaptar l'oferta de les empreses sobre la base de la innovació, la proactivitat, la responsabilitat i la coherència.
En aquest context, aquests estudis proporcionaran un perfil de directiu/directiva apte/a per fer front als nous reptes que presenten l'economia i el món empresarial actual.
Nom del títol: Màster universitari en Enginyeria Industrial per la Universitat de Girona
Proporcionar a l'estudiantat una formació generalista en enginyeria, amb una base científica i tecnològica sòlida, i que el capaciti per comprendre i actuar sobre el conjunt dels camps industrials, d'acord amb les demandes actuals del món empresarial.
Enginyer/a industrial encarregat/ada de resoldre problemes tècnics i de dissenyar i implantar noves tecnologies en el procés productiu en àrees com l'enginyeria mecànica, la gestió de la fabricació, l'electricitat, l'electrònica, els nous materials, l'energia i el medi ambient, entre d'altres.